ASSOSIOINTINEUVOSTON PÄÄTÖS N:o 1/96,

Euroopan yhteisöjen ja niiden jäsenvaltioiden sekä Unkarin tasavallan assosiointineuvoston päätös,

tehty 16 päivänä heinäkuuta 1996,

assosiointineuvoston työjärjestyksestä tehdyn päätöksen N:o 1/94 muuttamisesta siten, että perustetaan neuvoa-antava sekakomitea (96/462/EY)

ASSOSIOINTINEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Unkarin tasavallan välillä tehdyn Eurooppa-sopimuksen (1) ja erityisesti sen 109 artiklan,

sekä katsoo, että

Euroopan yhteisön ja Unkarin taloudellisten ja yhteiskunnallisten tahojen vuoropuhelulla ja yhteistyöllä voidaan myötävaikuttaa merkittävästi yhteisön ja Unkarin välisten suhteiden kehitykseen,

näyttää tarkoituksenmukaiselta, että yhteistyö tapahtuu Euroopan yhteisön talous- ja sosiaalikomitean jäsenten sekä Unkarin kansallisen etujen sovitteluneuvostossa kokoontuneiden taloudellisten ja yhteiskunnallisten tahojen välillä perustamalla neuvoa-antava sekakomitea, ja

tämän vuoksi assosiointineuvoston päätöksellä N:o 1/94 (2) vahvistettu työjärjesteys olisi muutettava,

ON PÄÄTTÄNYT SEURAAVAA:

1 artikla

Täydennetään assosiointineuvoston työjärjestystä artikloin seuraavasti:

"16 artikla

Neuvoa-antava sekakomitea

Perustetaan neuvoa-antava sekakomitea, jonka tehtävänä on edistää vuoropuhelua ja yhteistyötä Euroopan unionin ja Unkarin taloudellisten ja yhteiskunnallisten tahojen kanssa. Tämä vuoropuhelu ja yhteistyö kattaa kaikki Euroopan unionin ja Unkarin välisiin suhteisiin sisältyvät taloudelliset ja yhteiskunnalliset kysymykset Eurooppa-sopimuksen täytäntöönpanon yhteydessä. Neuvoa-antava sekakomitea ottaa kantaa näillä aloilla esiintyviin kysymyksiin.

17 artikla

Neuvoa-antava sekakomitea muodostuu kuudesta Euroopan yhteisön talous- ja sosiaalikomitean edustajasta ja kuudesta Unkarin kansallisen etujen sovitteluneuvoston taloudellisten ja yhteiskunnallisten tahojen edustajasta.

Neuvoa-antava sekakomitea toimii assosiointineuvoston kanssa neuvotellen tai, kun kyse on taloudellisten ja yhteiskunnallisten tahojen vuoropuhelun edistämisestä, omasta aloitteestaan.

Jäsenet valitaan siten, että neuvoa-antava sekakomitea edustaa mahdollisimman tarkoin sekä Euroopan unionin että Unkarin eri taloudellisia ja yhteiskunnallisia tahoja.

Neuvoa-antavan sekakomitean puheenjohtajuudesta huolehtivat yhdessä Euroopan yhteisön talous- ja sosiaalikomitean jäsen sekä Unkaria edustava jäsen.

Neuvoa-antava sekakomitea vahvistaa työjärjestyksensä.

18 artikla

Euroopan yhteisön talous- ja sosiaalikomitea sekä Unkarin kansallisen etujen sovitteluneuvoston taloudelliset ja yhteiskunnalliset tahot vastaavat kukin neuvoa-antavan sekakomitean kokouksiin ja sen työryhmien kokouksiin osallistumisesta aiheutuvista henkilöstö-, matkakustannuksista ja päivärahoista sekä posti- ja telekuluista.

Kokousten tulkkauskustannuksista sekä asiakirjojen käännös- ja painatuskuluista vastaa talous- ja sosiaalikomitea, kuitenkin siten, että käännös- ja tulkkauskuluista unkarin kielestä tai unkarin kieleen vastaavat kansallisen etujen sovitteluneuvoston taloudelliset ja yhteiskunnalliset tahot.

Muista kokousten järjestämisestä aiheutuvista kuluista vastaa kokouksen isäntänä toimiva osapuoli."

2 artikla

Tämä päätös tulee voimaan sen hyväksymistä seuraavan toisen kuukauden ensimmäisenä päivänä.

Tehty Brysselissä 16 päivänä heinäkuuta 1996.

Assosiointineuvoston puolesta

D. SPRING

Puheenjohtaja

(1) EYVL N:o L 347, 31.12.1993, s. 2

(2) EYVL N:o L 242, 17.9.1994, s. 23